
Premise. Fenomen de percepţie şi de cunoaştere a rea-
lităţii obiective, sinestezia este actualizată în limbă prin 
asocieri de termeni (doi şi mai mulţi) ce desemnează 
senzaţii specifice unor domenii senzoriale diferite [Mancaş, 
p. 55].
Prezentă şi în limbajul comun, cotidian, unde are un rol 
preponderent comunicativ / informativ (de exemplu, mi-
ros acru, sunet ascuţit, culoare caldă sunt îmbinări consa-
crate în uzul curent şi neutre ca expresivitate), sinestezia 
îşi manifestă din plin valenţele expresive în limbajul po-
etic, unde se realizează prin sintagme şi îmbinări frastice 
inedite, non-canonice, de neconceput în afara contextu-
lui artistic, dar cu mare pondere în articularea mesaju-
lui poetic în ansamblu: lavandă sonoră, oţătitul întuneric 
tare, pipăia mierlele pe clape (T. Arghezi); o pictură par-
fumată cu vibrări de violet (G. Bacovia); Atâta linişte-i în 
jur de-mi pare că aud /cum se izbesc de geamuri razele de 
lună (L. Blaga) etc.
Între membrii componenţi ai sinesteziei lingvistice (şi 
poetice) se stabilesc relaţii dintre cele mai interesante. În 
planul organizării formale, al structurii, termenii asociaţi 
sfidează, pe de o parte, valenţele combinatorii şi limitele 
de ocurenţă; pe de altă parte, are loc „proiectarea echi-
valenţelor de pe axa paradigmatică pe axa sintagmatică”, 
respectându-se astfel principiul fundamental al poetici-
tăţii (după R. Jakobson) [Mihăilă, p. 18]. Aşadar, îmbină-
rile sinestezice – realizate la nivelul figurilor semantice 
prin epitet, metaforă, oximoron, hiperbolă, hipalagă etc. 
[DŞL, p. 481] – sunt, neîndoielnic, mărci ale poeticităţii 
şi trebuie considerate ca atare la o eventuală analiză din 
perspectivă structuralistă a operei în care se conţin.
În planul mai larg al semnificaţiilor, cuvintele / semne 
din componenţa îmbinărilor sinestezice se află într-o re-
laţie de „continuă semiotizare şi de-semiotizare”, ele cap-

tând, pe lângă conotaţia proprie, „un plus semantic, un surplus de semnificaţie, 
care vine din contextele artistice” [Corti, p. 25].
Referindu-se la modelul binar Substantiv + Adjectiv al sinesteziei lingvistice , 
E. Slave arată că în situaţia semiotică astfel creată ambii termeni implicaţi su-
feră modificări de ordin semantic, unul sub influenţa celuilalt: „În glas moale, 
de exemplu, în loc de moale poate figura încet, slab. Sub dominarea lui glas, 
moale preia sensul denotativ al lui încet, iar propriul lui sens denotativ devine 
conotativ. (...) în acelaşi timp, glasul, sub influenţa lui moale e conceput atât de 
concret, încât dă impresia de ceva palpabil” [Slave, p. 202].
Această din urmă transformare pe care o semnalează autoarea citată ne intere-
sează în mod special, întrucât implică şi nişte schimbări în paradigma substan-
tivelor, mai ales în ceea ce priveşte opoziţia abstract / concret1.
Vom ilustra mai jos , în baza exemplelor extrase din creaţia poetică a mai mul-
tor autori, procesul de (de-)semantizare a unor substantive, considerate abstrac-
te – în lipsa referentului concret, material – din componenţa îmbinărilor sine-
stezice, încercând să conturăm, unde va fi posibil, şi nişte scheme / tipare după 
care are loc transferul semantic.
Aplicaţii. A. În structurile sinestezice de tipul Substantiv + Adjectiv / Adjec-
tiv + Substantiv, cu rol de modificator (elementul care produce o schimbare în 
conţinutul semantic al cuvântului determinat) apare adjectivul calificativ, a că-
rui forţă de semnificare se datorează apartenenţei la un anumit domeniu sen-
zorial sau concret. În „Un frig violet, şi faţa e creaţă / – O, cum omul a devenit 
concret!” (GB, p. 74), substantivul frig suferă o mutaţie semantică în virtutea 
semului tip de senzaţie, conferit de adjectivul violet şi devine – la un nivel înalt 
de imaginare şi simbolizare a referentului2 – mai concret, fiind perceput atât 
termic / tactil, cât şi vizual. Într-un alt exemplu „Şi ard în potire / Mireasmă 
subţire” (TA, p. 51), substantivul subliniat „se concretizează” datorită semului 
„de mică extindere spaţială”, conferit de adjectivul subţire. Ceea ce era per-
ceput doar la nivel olfactiv poate fi sesizat şi vizual. De fapt, aici contextul ne 
poate oferi şi o altă soluţie de interpretare a desemantizării substantivului în 
cauză – mireasmă este (poate fi) sinonim cu flacără sau fum, dar astfel imaginea 
ar apărea nevoalată, direct. Prin utilizarea substantivului mireasmă autorul re-
uşeşte o suprapunere de planuri şi deci o imagine artistică complexă.
Adjectivele calificative aparţinând unor domenii senzoriale nu modifică întot-
deauna conţinutul semantic al substantivului determinat sau modificarea nu 
este întotdeauna semnificativă. Să comparăm efectele produse de adjectivul 
moale în contextele artistice de mai jos:
(1) „Un moale pas, abia atins de scânduri” (ME, p. 106);
(2) „Zborul bufniţei e cald şi-i moale” (LB, p. 283);
(3) „Pe câmp o moale căldură / mă urmăreşte statornic” (LB; p. 241);

(4) „E o tăcere moale de rugă de sfeştanii / Şi liniştea lânoasă se leagănă-n cân-
tar” (TA, p. 289).
În exemplul (1), adjectivul moale îşi manifestă semnificaţia sa „abia simţit, abia 
perceptibil”, care, denotativă în contexte de tip puf moale, fulg moale, devine 
conotativă în contextul poetic. Cu toate acestea, substantivul pas nu suferă mo-
dificări semantice esenţiale, nu capătă vreun plus de concreteţe, deşi mişcarea 
presupusă se situează la un alt nivel imaginar, superior. În exemplul (2), zborul, 
substantiv ce desemnează o mişcare în spaţiu care poate fi urmărită cu ochiul, 
capătă şi alte însuşiri, comune pentru substantivele concrete, cu referent mate-
rial, datorită adjectivelor cald şi moale – poate fi deci simţit, „pipăit”.
În exemplele (3) şi (4) substantivele abstracte tăcere şi căldură suferă o mutaţie 
în direcţia concretizării lor, cu un plus de intensitate şi acuitate conferit de 
adjectivul moale, precum şi de întregul context poetic: căldura pe care o simt 
tot mai acut mă urmăreşte, mă înmoaie, iar tăcerea este percepută altfel decât 
pe „nesimţite”, ea favorizând acum ştergerea unei opoziţii nete dintre lumea 
materială şi cea spirituală (şi liniştea e lânoasă).
Generalizând, putem afirma că în ocurenţa unor adjective ce desemnează sen-
zaţii (violet, moale, cald) sau aprecieri (subţire), substantivele abstracte, pe lângă 
conotaţiile contextuale captate, se deplasează spre clasa celor concrete, mutaţie 
ce ar putea fi reprezentată grafic astfel: S.abstract [+ concret]  Adj.calificatv
B. Modelul sintagmatic Substantiv + Substantiv (cu prepoziţie) ne relevă un 
alt tip de mutaţie în favoarea substantivului abstract, aflat acum pe poziţia de 
adjunct, cu rol de modificator fiind substantivul determinat. Iată un exemplu: 
„Îmi pare / că stropi de linişte îmi curg prin vine, / nu de sânge” (LB, p. 74). Sub 
influenţa substantivului stropi, ce presupune o măsură şi, implicit, o formă a 
materiei (lichidă), linişte capătă un referent – fie şi imaginar – material, concret. 
Liniştea e atât de mare, atât de acută, încât se insinuează fizic în trupul eului şi 
ia locul sângelui, al substanţei care, fiziologic, înseamnă viaţă.
Într-un alt context blagian liniştea poate fi percepută şi la alt nivel senzorial – 
chiar la cel auditiv(!): „Pe coarde dulci de linişte, / pe harfă de-ntuneric – dorul 
sugrumat” (LB, p. 77).
Încă un exemplu ilustrativ pentru acest tip de transfer semantic: „M-am născo-
cit din ape de azur, / Am îngheţat sub ţurţuri de lumină” (TA, p. 49). Sintagma 
subliniată este, în plan poetic, o metaforă, a luminii reci, originare. Substanti-
vul ţurţuri hiperbolizează semnificaţia ei, favorizând şi deplasarea semantică a 
substantivului abstract lumină spre clasa concretelor.
Observăm, aşadar, că în ocurenţa unor substantive cu un bogat conţinut seman-
tic concret, substantivele abstracte de tipul celor analizate mai sus suferă o muta-
ţie semantică ce ar putea fi reprezentată grafic astfel: S.concret  [+ concret]  S.abstract.
Dăm mai jos alte câteva exemple de acest fel, pe care însă le lăsăm necomentate, 
mecanismul (de-)semantizării fiind similar, iar contextele destul de transpa-

rente pentru înţelegerea semnificaţiilor: „Dintre pleoape-ţi izvorăsc / Aşa de 
reci şi mute – lacrimi mari: / Bobi de lumină plângi atunci” (LB, p. 190); „Mur-
mure cu silabe de lumină / Şi vorbele de ceaţă şi răcoare” (TA, p. 317); „O scamă 
din seninuri care-i cheamă” (VT, p. 16).
C. Un caz particular îl constituie utilizarea la plural a substantivelor abstracte, 
care, în mod curent, sunt defective de număr [GALR, p. 103-104]. Un astfel de 
substantiv, indiferent de modelul sintagmatic în care apare şi de poziţia ocu-
pată – determinat sau determinant – se comportă ca un substantiv concret. De 
exemplu, în „De ce-aş fi trist? Că pacea blajină şi duioasă / Mă duce ca o luntre 
prin linişti de lumină?” (TA, p. 331) substantivul abstract linişte, nonnumăra-
bil, trece la categoria concretelor datorită trăsăturii semantice [+numărabil] pe 
care i-o atribuie forma de plural. Transferul este amplificat şi de determinantul 
de lumină, adică luminoase, care pot fi deci văzute.
În versul „Prin sat trec sănii grele de tăceri” (LB, p. 100), substantivul sublini-
at, deşi cu rol de determinant, fiind folosit la plural, produce o schimbare în 
receptarea imaginii vizuale şi – simbolic – auditive. Adjectivul grele participă 
la crearea acestui efect: după o eventuală transformare de structură se ajunge 
la o imagine copleşitoare – „sănii pline de tăceri grele”. Sintagma nou obţinută 
este mult mai semnificativă decât expresia, devenită aproape comună, tăcere 
grea, cu substantivul în discuţie la singular. Iată încă un exemplu în care forma 
de plural contribuie la concretizarea substantivului, creând şi o suprapunere a 
planurilor de receptare: „Vânturate de mori de vânt / miresmele fierbinţi ucid” 
(LB, p. 211). Tot aici am putea reveni la un exemplu citat mai sus: „O scamă din 
seninuri care-i cheamă” (VT, p. 16), interesându-ne acum substantivul seninuri, 
folosit la plural prin analogie, credem, cu ceruri, o formă mult mai uzuală, dar 
ale cărei semnificaţii sunt irelevante pentru contextul poetic anunţat.
D. O metasemie interesantă, cu multiple aplicaţii în creaţia poetică, se produce 
la nivelul unei figuri de stil destul de răspândite – hipalaga, foarte sugestivă mai 
ales când se creează pe o asociere de senzaţii. Versul „Ţi-am pus un sărut în 
calda paloare din palmă” (LB, p. 264) ar putea fi citit ca fiind derivat din „Ţi-am 
pus un sărut în palma caldă şi palidă”. Plusul vădit de expresivitate îl conferă 
dublul transfer semantic ce se produce în contextul poetic: însuşirea cald, -ă, 
proprie unui obiect material, concret (palmă), trece asupra substantivului abstract, 
rezultat şi el în urma unei schimbări de paradigmă (adj. palidă – s. paloare). 
Printr-o relaţie de similitudine a semnificaţiilor, substantivul paloare capătă un 
referent obiectiv, material chiar, cu însuşiri specifice. Iată şi alte exemple în care 
(de-)semantizarea substantivelor se produce după aceeaşi schemă: „râsul ru-
men din obraji” (LB, p. 191); „Din braţ rămâne-un braţ de lemn /.../ Şi din extaz 
un râs livid” (TA, p. 38); „Metalica, vibrândă a clopotelor jale” (ME, p. 6).
Concluzii. În grupurile nominale analizate mai sus substantivele abstracte 
manifestă un comportament gramatical şi semantic de tip special, corelat cu 
particularităţile semantice ale ocurenţilor şi, implicit, cu anumite proprietăţi 
expresive ale contextului poetic. Prin asocierea lor cu adjective şi /sau substan-

tive, al căror semantism se caracterizează, în special, prin trăsătura [+concret], 
are loc actualizarea referenţială a unor concepte abstracte, greu de conceput ca 
atare în afara contextului poetic. Acelaşi efect poate fi obţinut şi prin crearea 
unor forme de plural neprevăzute de gramaticile normative ale limbii române. 
Mai adăugăm că nu considerăm astfel de mutaţii ca pe nişte abateri /devieri de 
la norma comună, ci, mai degrabă, aşa cum ne atenţiona E. Coşeriu, ca pe ma-
nifestări plenare ale virtualităţilor limbii în textul poetic, care naşte o seman-
tică secundară (generată de poeticitate), de alt tip faţă de semantica limbajului 
comun / cotidian, schimbând şi gramatica viziunii cititorului asupra realităţii 
[apud: Ungureanu, p. 123].

